Notum sit Cluniensibus universis et cæteris vicinis nostris, quod Jocerannus de Vitriaco molendinum suum, quod est intra eandem parrochiam de Vitriaco, quod vocant molendinum de Salice, illud olim posuit in convadio pro sex libris denariorum Willelmo monacho de Cluniaco, decano de Besorniaco. Post aliquantum vero tempus, Jocerannus ipse proposuit et votum fecit ire in Jherusalem. Et tunc venit in presentia domni Hugonis apud Lordonum, et in manu ejus dedit molendinum ipsum cum appendiciis suis Deo et beato Petro, ad locum Cluniacum, ut ab illa die absque ulla contradictione, molendinum ipsum cum appenditiis suis ad Cluniacensem æcclesiam pertineret. Et pro hoc dedit ipsi Joceranno Rotbertus monachus, qui tunc decanus erat de Besorniaco, LXX solidos; Oddoni autem de Germiniaco, consiliario ipsius Joceranni, dedit V. Hujus dationis et oblationis testes sunt: Bernardus miles de Chachez et Girberga uxor ejus, et ipsorum filius Achardus puer, et Oddo prefatus de Germiniaco, et Hugo de Salenniaco; preter hos plures monachi honesti et veraces, sed et famuli eorum plures. Factum est hoc in manu domni Hugonis abbatis, sub domno Paschali papa IIº, tempore Philippi regis Francorum, anno LVIII domni Hugonis Cluniacensis abbatis.